PLANB อัดงบฯลงทุน 300 ลบ. ตะลุยตลาดอาเซียน เสริมทัพแกร่งขึ้นแท่นเบอร์ 1 ภูมิภาค
PLANB อัดงบฯ 296.5 ลบ. ตะลุยตลาดตลาดอาเซียนเต็มสูบ เสริมทัพแกร่งขึ้นแท่นผู้ให้บริการสื่อโฆษณานอกบ้านเบอร์ 1 ของภูมิภาค ตั้งเป้าปี 62 ยอดขายตปท. 15 ล้านเหรียญฯ 
21 ธ.ค. 2560

คุณปรินทร์ โลจนะโกสินทร์ ประธานเจ้าหน้าที่บริหาร บริษัท แพลนบี มีเดีย จำกัด (มหาชน) หรือ PLANB เปิดเผยว่า คณะกรรมการบริษัทได้อนุมัติให้บริษัท มาสเตอร์ สแตนดาร์ด ดิสเพลย์ จำกัด (บริษัทย่อยซึ่งแพลนบีถือหุ้นในสัดส่วนร้อยละ 100) เข้าลงทุนในบริษัท แซงจูรี่ บิลบอร์ด จำกัด หรือ แซงจูรี่ ผู้ให้บริการสื่อโฆษณานอกที่อยู่อาศัยประเทศมาเลเซีย เพิ่มเติมจากเดิม 30% เป็น 40% โดยคิดเป็นมูลค่าการลงทุนทั้งหมดประมาณ 10 ล้านริงกิตมาเลเซีย (เทียบเท่า 80 ล้านบาท) เพื่อขยายกำลังการผลิตในมาเลเซียอีกกว่า 70%
อีกทั้งยังอนุมัติการลงนามในสัญญาซื้อขายหุ้นของบริษัท เจเคเจ มีเดีย เซอร์วิส จำกัด (เจเคเจ) ผู้ให้บริการป้ายโฆษณาภาพนิ่งขนาดใหญ่ทั่วประเทศฟิลิปปินส์เข้าถือหุ้นในสัดส่วน 30% ของ ด้วยเงินลงทุนไม่เกิน 216 ล้านเหรียญฟิลิปปินส์ (เทียบเท่า 144.5 ล้านบาท)
โดยทั้งสองบริษัทนั้นอยู่ภายใต้การบริหารงานของ Paul James Sapwell ซึ่งเคยดำรงตำแหน่ง CEO ในบริษัทสื่อโฆษณานอกที่อยู่อาศัยชั้นนำในภูมิภาคและมีความเชี่ยวชาญในอุตสาหกรรมนี้มากกว่า 30 ปี ซึ่งถือเป็นการกระชับความสัมพันธ์กับพันธมิตรในระดับภูมิภาคซึ่งจะช่วยให้การขยายธุรกิจสื่อโฆษณาฯ เป็นไปตามเป้าหมายอย่างรวดเร็วภายใต้ความเสี่ยงที่ต่ำ
ทั้งนี้หลังจากการเพิ่มสัดส่วนการถือหุ้นของแพลนบีในแซงจูรีแล้ว แซงจูรีมีแผนการขยายป้ายโฆษณาภาพนิ่งขนาดใหญ่เพิ่มเติมอีกจำนวน 10-15 แห่งภายในปี 2561 จากปัจจุบันที่แซงจูรี่เป็นผู้ให้บริการป้ายโฆษณาภาพนิ่งขนาดใหญ่รวมทั้งหมด 22 แห่งจำนวน 40 ป้าย
นอกจากนี้ยังมีแผนธุรกิจในการขยายสื่อโฆษณาดิจิตอลนอกที่อยู่อาศัยตามรูปแบบที่ประสบความสำเร็จอย่างสูงจากประเทศไทย เพื่อให้บริการสื่อโฆษณาดิจิตอลนอกที่อยู่อาศัยในเมืองกัวลาลัมเปอร์
สำหรับการลงทุนเพิ่มเติมในทั้งมาเลเซียและฟิลิปปินส์ในครั้งนี้เป็นไปตามแผนการขยายสื่อโฆษณาฯ ให้ครอบคลุมทั้งภูมิภาคอาเซียน ซึ่งในปัจจุบันแพลนบีมีฐานการให้บริการสื่อโฆษณาฯ ใน 4 ประเทศ ได้แก่ แซงจูรี่ บิลบอร์ด ประเทศมาเลเซีย, PT Estha Yudha Ekatama (EYE) ประเทศอินโดนีเซีย ,ปัญญาทิพย์ แพลนบี มีเดีย ประเทศลาว และเจเคเจ มีเดีย เซอร์วิส ประเทศฟิลลิปปินส์
โดยคิดเป็นเงินลงทุนในภูมิภาคอาเซียนทั้งหมด 296.5 ล้านบาท ซึ่งเป็นไปตามกลยุทธ์ไปสู่ผู้ให้บริการสื่อโฆษณานอกที่อยู่อาศัยอันดับหนึ่งของภูมิภาค เพื่อให้บริการเครือข่ายสื่อโฆษณาฯ ที่ใหญ่ที่สุดและครอบคลุมทั่วภูมิภาคอาเซียน โดยความร่วมมือของพันธมิตรทางธุรกิจในท้องถิ่นของแต่ละประเทศที่มีความชำนาญในตลาดประเทศนั้นๆ และมีเป้าหมายสร้างยอดขายจากต่างประเทศ 15 ล้านเหรียญสหรัฐภายในปี 2562